text: Остана ли Кулеба доволен от срещите в парламента - Политика — Стандарт Нюз
  Остана ли Кулеба доволен от срещите в парламента
  Украинският външен министър Димитро Кулеба е разговарял с премиера Кирил Петков за военна помощ за Украйна. Това съобщи външният министър Теодора Генчовска. Тя обясни, че темата е била засегната от депутатите на външна комисия, като ГЕРБ и ДБ са представили аргументи за своите предложения страната ни да изпрати оръжие на Украйна.
  "Доволен съм от срещите с вашия външен министър, премиер и президент. Дали ще получим военна помощ от България, това зависи от политическата дискусия в парламента, дотогава ще се бием с каквото имаме", заяви министърът на външните работи на Украйна.
  "България е направила наистина много за европейската интеграция, вие се отнасяте много добре с нашите бежанци, а това е нещо, което ценим", заяви Кулеба и добави: "Вземаме предвид вашата вътрешнополитическа ситуация и във връзка с военната помощ, оставяме това решение на парламента на България", уточни дипломатът.
  "Но нека подчертая още веднъж: тези, които не желаят, които се колебаят, които говорят срещу доставките на оръжия и военно оборудване за Украйна, те на практика подкрепят руската агресия, избиването на наши граждани", каза украинският министър на външните работи.